Γεφυρούδι Σερρών

Το Γεφυρούδι είναι χωριό της δημοτικής ενότητας Σκοτούσσης του δήμου Ηρακλείας στον Νομό Σερρών. Βρίσκεται στο βόρειο τμήμα της κοιλάδας του Στρυμόνα, 18 χλμ βορειοδυτικά της πόλης των Σερρών. Είναι σχετικά κοντά τόσο στην Ηράκλεια όσο και στο Σιδηρόκαστρο. 

 Τοποθεσία 
Ανήκει στον Δήμο Ηράκλειας και απέχει 8 χλμ. νοτιοδυτικά από αυτόν. Ανατολικά συνορεύει με τον Δήμο Σιντικής. Δυτικά του χωριού, σε απόσταση ενός χιλιομέτρου ρέουν η Μπέλιτσα ή Ασπροπόταμος και ο ποταμός Στρυμόνας (10km). Πολλοί κάτοικοι του χωριού μετανάστευσαν στη Γερμανία, την Αυστραλία, την Αμερική, τη Βραζιλία, τη Σουηδία, την Αθήνα, τη Θεσσαλονίκη, την Κω και τη Ρόδο, χωρίς όμως να ξεχνούν τον τόπο καταγωγής τους.

 Απασχόληση 
Οι μόνιμοι κάτοικοι του Γεφυρουδίου ασχολούνται κυρίως με τη γεωργία και την κτηνοτροφία. Οι βασικές καλλιέργειες των γεωργών είναι το σιτάρι, το καλαμπόκι, τα τεύτλα, και κυρίως το βαμβάκι. Ένα μέρος επίσης των κατοίκων ασχολούνται με τις ιδιωτικές τους επιχειρήσεις. Μάλιστα μερικές από αυτές απασχολούν και εργατικό δυναμικό από το χωριό (κυρίως γυναίκες).

 Πολιτισμός και σύλλογοι 
Στο χωριό δραστηριοποιούνται 2 σύλλογοι, οι οποίοι μεριμνούν για την παράδοση του χωριού.

Ο Πολιτιστικός Σύλλογος Γεφυρουδίου "Ελπίδα", ένα σωματείο με ιστορία 40 ετών, διοργανώνει κάθε καλοκαίρι τις εκδηλώσεις των Γεφυρουδιανών, καθώς και πλούσια πολιτιστικά δρώμενα όλο τον χρόνο. Χαρακτηριστικό είναι ότι στο ένδοξο παρελθόν του συλλόγου, τραγούδησαν στο Γεφυρούδι μεγάλα ονόματα της ελληνικής μουσικής σκηνής όπως η Ελευθερία Αρβανιτάκη και ο Δημήτρης Μητροπάνος. Ιδιαίτερη αξία έχει και το χορευτικό της τμήμα, το οποίο είχε καταγράψει λαμπρή πορεία στο παρελθόν. Τώρα βέβαια, η κατάσταση του συλλόγου δεν είναι τόσο καλή όσο δείχνει το παρελθόν του.

Τα τελευταία χρόνια, στο χωριό δημιουργήθηκε και δεύτερος σύλλογος, ο Σύλλογος παράδοσης και πολιτισμού Γεφυρουδίου "ο Αίολος" (έτος ίδρυσης 2024). Παρά το γεγονός ότι δεν διαθέτει χορευτικό τμήμα, προσφέρει και αυτός στο χωριό πολιτιστικές εκδηλώσεις υψηλού επιπέδου, καταγράφοντας διαρκή ανοδική πορεία. Κάθε χρόνο το καλοκαίρι, διοργανώνει τις "Γιορτές Αιόλου", οι οποίες κορυφώνονται με το "Αντάμωμα Απανταχού Γεφυρουδιωτών και φίλων" στα τέλη Ιουλίου-αρχές Αυγούστου. Βέβαια, πραγματοποιεί εκδηλώσεις καθ' όλη τη διάρκεια του χρόνου.

Επίσης, στο χωριό υπάρχουν αρκετοί χώροι που μπορούν να φιλοξενήσουν εκδηλώσεις. Αυτοί είναι:

Το αμφιθέατρο ειρήνης και πολιτισμού: ο κύριος χώρος εκδηλώσεων της "Ελπίδας" (τουλάχιστον μέχρι το 2025), στον οποίο διοργανώνεται το μεγαλύτερο μέρος των "Γεφυρουδιανών". Εδώ έχουν πραγματοποιηθεί σημαντικές συναυλίες ιδίως τα τελευταία χρόνια. Η χρήση του καθορίζεται από τον Εσωτερικό Κανονισμό του Αμφιθεάτρου Γεφυρουδίου.

Ο αύλειος χώρος του νηπιαγωγείου: Τα τελευταία χρόνια χρησιμοποιείται από τον "Αίολο", στον οποίο είναι παραχωρημένο για 5 χρόνια από το 2025. Εκεί λαμβάνουν χώρα οι συναυλίες των "Γιορτών Αιόλου" καθώς και το "Αντάμωμα Απανταχού Γεφυρουδιωτών και φίλων". Παλαιότερα χρησιμοποιήθηκε και από την "Ελπίδα" για σημαντικές συναυλίες μεγάλου βεληνεκούς.

Η "Αυλή του Αιόλου": Εδώ διεξάγεται μεγάλο μέρος των "Γιορτών Αιόλου" αλλά και εορταστικές εκδηλώσεις (Τσικνοπέμπτη/Πρωτομαγιά) με πρωτοβουλία του "Αιόλου". Τα τελευταία χρόνια έχει αποκτήσει ζωή μιας και στο παρελθόν ο χώρος ήταν αχρησιμοποίητος.

η Αίθουσα Πολλαπλών Χρήσεων "Πέτρος Μπόσκος": Εκεί βρίσκονται τα γραφεία της "Ελπίδας" από τα πρώτα χρόνια του συλλόγου. Χρησιμοποιείται επίσης και για τις πρόβες του χορευτικού τμήματος του σωματείου αλλά και για εκδηλώσεις, ιδίως κατά τους χειμερινούς μήνες.

το Πνευματικό Κέντρο Γεφυρουδίου: Αποτελεί τον χώρο στον οποίο στεγάζονται τα γραφεία του "Αιόλου". Εκεί διεξάγει ο "Αίολος" λίγες από τις εκδηλώσεις του τον χειμώνα. Τα προηγούμενα χρόνια χρησιμοποιήθηκε και από την "Ελπίδα".

το Δημοτικό Σχολείο Γεφυρουδίου: επί δημαρχίας Κουτσάκη είχε παραχωρηθεί στην "Ελπίδα", ωστόσο δεν χρησιμοποιήθηκε ποτέ. Ως εκ τούτου, τώρα βρίσκεται σε άθλια κατάσταση.

το Νηπιαγωγείο Γεφυρουδίου: μέχρι το 2024 λειτουργούσε κανονικά, όμως έκτοτε παραμένει κλειστό λόγω έλλειψης παιδιών. Παράλληλα, προς το παρόν, δεν μπορεί να χρησιμοποιηθεί από τους συλλόγους λόγω της ισχύουσας νομοθεσίας.

το Κοινοτικό Γήπεδο Γεφυρουδίου: έδρα του πάλαι ποτέ "Μ.Γ.Σ. Μέγας Αλέξανδρος Γεφυρουδίου". Μετά τη διάλυση της ομάδας, το γήπεδο χρησιμοποιήθηκε και από τους 2 συλλόγους για λίγες όμως δράσεις.

 Παραπομπές 

Κατηγορία:Δήμος Ηρακλείας
Κατηγορία:Χωριά της περιφερειακής ενότητας Σερρών